Panayiotou-moordsaak: Uitsmyter ‘snork’ voor bekentenisCosta Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA Die moordbeskuldigde, Christopher Panayiotou, se uitsmyter het só salig geslaap dat hy gesnork het terwyl die polisie hom na Fort Beaufort geneem het waar hy ŉ bekentenis moes maak om sy baas by die moord op sy vrou te betrek, het die Port Elizabeth-hooggeregshof Dinsdag gehoor. Ao. Dirk Greef, wat nie direk by die ondersoek betrokke was nie, het in die voortslepende moordverhoor van Panayiotou en sy twee medebeskuldigdes getuig. Die drie word aangekla van die moord op die onderwyseres, Jayde Panayiotou, in April verlede jaar. Sy sou Dinsdag 31 jaar oud word. Die uitsmyter, Luthando Siyoni, wat ŉ staatsgetuie is en intussen as vyandig verklaar is en ontken dat hy die middelman was, het voorheen getuig hy was gespanne en van slaap ontneem voor sy bekentenis. Hy was ook honger en die polisiebeamptes hom niks te ete aangebied nie. Greef het in April 2015 saam met ŉ kollega vir Siyoni na Fort Beaufort geneem. Greef het gesê Siyoni was so ontspanne en dat hy gelag het vir die polisiebeamptes se grappies. “Terwyl ons gery het, het Siyoni gevra wanneer hy ŉ prokureur kan sien. Ek het gesê hy kan enige tyd een sien en ek het spesifiek gevra of hy nou een wou sien. Hy het gesê nee, hy wou maar net uitvind en ons het aangegaan,” het Greef gesê. “Terwyl ons gery het, het hy begin snork. Ek het skertsend aan my kollega gesê ek sal nie eens kan slaap nie want hy [Siyoni] hou my wakker,” het Greef aan die hof gesê. Hy het verder gesê Siyoni het nie baie gepraat nie, maar vir sy grappies gelag en dat hy vir Siyoni ŉ pastei en koeldrank gekoop het. Advokaat Terry Price het tydens kruisverhoor vir Greef gevra waarom hy nie in sy notaboek aangeteken het dat Siyoni nie vir ŉ prokureur gevra het nie en het hom daarvan beskuldig dat die “geselsies” tussen Greef en Siyoni nooit plaasgevind het nie. Die staat beweer Christopher Panayiotou, Jayde se man, het Siyoni, ŉ uitsmyter by sy Infinity-nagklub, betaal om ŉ huurmoordenaar, Sizwe Vumazonke, te kry om Jayde te ontvoer en te vermoor. Die staat beweer Sinethemba Nenembe het Vumazonke gehelp om die moord uit te voer. Zolani Sibeko het na bewering ook ŉ rol in die uitvoering van die moord gespeel. Vumazonke is vroeër vanjaar in aanhouding dood. Jayde is na ŉ afgeleë deel aan die buitewyke van Kwanobuhle geneem, waar sy vermoor is. Die staat voer aan Vumazonke het haar twee keer in die rug geskiet en een keer in die kop. Zolani Sibeko was die laaste verdagte wat in hegtenis geneem is, 15 maande ná die moord. Die hofsaak hervat Woensdag. Lees alle vorige berigte oor Christopher Panayiotou op Maroela Media.